Kinderhuis-drama: ‘Ek sal verbaas wees as aantygings waar is’Die departement sê hoewel die bewerings teenoor personeel by die Môrester-kinderhuis in Ladysmith gemaak is, sal die Newcastle-persele ook ondersoek word. Foto: Newcastle Advertiser Die KwaZulu-Natalse Christelike maatskaplike dienste (CSS) sê hy het uiteindelik amptelik kennis van die provinsiale departement van maatskaplike ontwikkeling ontvang oor die klagtes wat daartoe gelei het dat sowat 200 kinders die afgelope naweek onverwags uit drie van die CSS se kinderhuise verwyder is. “Ons het uiteindelik amptelike kommunikasie van die departement ontvang waarin ons in kennis gestel word van die aantygings teen die kinderhuise. Dit is jammer dat dit nou eers gebeur het ná die afgelope naweek se gebeure. “As ons dit verlede week al gekry het, sou ons verlede week al die gepaste stappe kon doen,” sê ds. Gerhard Botha, uitvoerende hoof van die CSS. Hy sê die aantygings teen die kinderhuise is egter baie vaag. Volgens Botha word daar geen persoon by die naam genoem of besonderhede oor spesifieke voorvalle, datums of plekke gegee nie. “Dit maak dit baie moeilik om daarop te reageer, aangesien daar nie vir ons spesifieke voorbeelde gegee word van die beweerde oortredings nie. Ek het steeds die idee dat hierdie aantygings anoniem na die een of ander amptenaar of politikus gestuur is,” sê hy. Hy sê hy twyfel in die geloofwaardigheid van die bewerings, maar is steeds ten gunste van ŉ ondersoek om agter die kap van die byl te kom. “Ek ken my organisasie en ek ken my personeel. Ek sal baie verbaas wees as daardie aantygings waar is. “Maar soos ek voorheen gesê het, ons is meer as bereid om ons volle samewerking aan die departement te gee in hul ondersoek na die bewerings en sal die gepaste regstellende stappe doen sou dit aan die lig kom dat daar waarheid in die aantygings steek.” Ncumisa Ndelu, woordvoerder van die KwaZulu-Natalse departement van maatskaplike ontwikkeling, het gister aan Maroela Media gesê die verwydering van die kinders volg ná bewerings van die oortreding van die Kinderwet by die Môrester-kinderhuis in Ladysmith. Kinders word uit die kinderhuise verwyder. Foto: Newcastle Advertiser “Die oortredings sluit in fisieke, verbale en emosionele mishandeling, asook rassisme waaronder die gebruik van die aanstootlike k-woord teenoor swart kinders en personeellede,” het sy gesê. Ndelu het gesê hoewel die bewerings verband hou met die kinderhuis in Ladysmith, het die departement besluit om die CSS se Newcastle-sentrums ook te ondersoek. Oor die naweek is 146 kinders uit Môrester Ladysmith verwyder, 33 kinders uit Môrester Newcastle en 18 kinders uit Huis Meah in Newcastle. Die kinders wissel van babas tot 18 jaar oud. Botha sê die bestuur van CSS het gister met hul regspan vergader en sal onmiddellike regstappe doen om die kinders te laat terugkeer na die kinderhuise. “Ons sê steeds dat ongeag die aantygings wat by die departement aangemeld is, was dit nie nodig om die kinders só te traumatiseer en te ontwrig nie. “Ons weet steeds nie waar die kinders is nie en verneem dat van hulle nou glo rondgeskuif word. Hoekom is dit nodig? Dit is in die beste belang van die kinders om terug te keer na die huise wat hulle ken en waar hulle veilig voel,” sê hy. Hy sê ook die personeel van die kinderhuise is baie getraumatiseer ná die gebeure Vrydag en Saterdag daar. Berading is beskikbaar gestel vir die personeel wat teenwoordig was toe die kinders weggeneem is. “Van ons personeel is op verlof geplaas terwyl ons besig is met die regsproses. Ander maak van die geleentheid gebruik om nou sommer te spring clean by die kinderhuise in afwagting op die kinders se terugkeer. Ons is wel gerat en staan gereed om die kinders terug te ontvang – ons sal hulle baie graag so gou moontlik terug wil hê.” Kinders word uit die kinderhuise verwyder. Foto: Newcastle Advertiser Hy sê hy het intussen met die hoof van die KwaZulu-Natalse departement van maatskaplike ontwikkeling kontak gemaak en versoek dat hulle vergader om ŉ oplossing vir die probleem te vind. “Ons hoop natuurlik dat ons ŉ oplossing buite die hof kan vind en dat dit nie in ŉ regsgeding hoef te ontaard nie. Ons gaan egter voort met albei prosesse gelyktydig,” sê hy. “Tot op hede is daar nog nie ŉ tyd of datum vasgemaak wanneer ons met die departement kan vergader nie, maar alle aanduidings is dat hulle wel bereid is om met ons te gesels.” Botha sê tussen al die slegte gebeure is die ongelooflike ondersteuning van die gemeenskap vir hom soos ŉ ligstraal in die donker. “Dit is ŉ groot riem onder die hart. Ek wens ek kan vir elkeen net dankie sê – almal wat ingespring het om te help, almal wat hulp aanbied, almal wat bid en boodskappe van ondersteuning stuur. Ek het net weer in hierdie tyd gesien dat ons gemeenskap, ons mense en ons land kan saamstaan in belang van kinders in nood.”